Diari Oficial de la Generalitat Valenciana


Sumari del DOGV 4202, del 04-03-2002 (2002/1674)

RESOLUCIÓ de 22 de novembre de 2001, del conseller d'Obres Públiques, Urbanisme i Transports, relativa a la inadmissió, per extemporani, del recurs d'alçada interposat pel senyor Fernando González Muñoz, contra la Resolució del director del Centre de Desenvolupament Marítim, de 25 d'abril de 2001, per la qual es declara responsable a la comunitat de béns Centro Canadá d'una infracció de la Llei de Ports, que consisteix en l'ocupació de superfície no autoritzada al port de Calp.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4202

Data del DOGV
:   04-03-2002

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2002/1674


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 22 de novembre de 2001, del conseller d'Obres Públiques, Urbanisme i Transports, relativa a la inadmissió, per extemporani, del recurs d'alçada interposat pel senyor Fernando González Muñoz, contra la Resolució del director del Centre de Desenvolupament Marítim, de 25 d'abril de 2001, per la qual es declara responsable a la comunitat de béns Centro Canadá d'una infracció de la Llei de Ports, que consisteix en l'ocupació de superfície no autoritzada al port de Calp. [2002/X1674]
  
Donat compte del recurs d'alçada, interposat pel senyor Fernando González Muñoz, contra la Resolució del director del Centre de Desenvolupament Marítim de 25 d'abril de 2001, pel qual es declara responsable a la comunitat de béns de la qual aquest és integrant, Centro Canadá, en concepte d'autor de la infracció tipificada en l'article 114.2.d) de la Llei de Ports, que consisteix en la instal·lació de taules i cadires en zona de domini públic portuari i la col·locació d'expositor sense autorització administrativa.
  
I en compliment del que disposa l'article 114 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de la primera, s'evacua la següent:
  
Proposta
  
I. Motius del recurs
  
Es reiteren els arguments adduïts al llarg de l'expedient sancionador, que consisteixen en: l'existència d'autorització administrativa, la no-indicació que s'estava cometent una infracció, la no-atenció als criteris legals de graduació de la sanció, així com l'incompliment del que prescriu l'article 58.2 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, respecte de la notificació de la proposta de resolució.
  
II. Anàlisi dels motius del recurs
  
La resolució recorreguda va ser notificada a l'interessat el dia 7 de juny de 2001, segons es desprén del justificant de recepció que es troba en l'expedient. No obstant això, el recurs té entrada en aquesta Conselleria el 10 de juliol de 2001, és a dir, fora del termini legalment establit per a la interposició del recurs d'alçada.
  
D'altra banda, el recurs degué d'haver sigut subscrit pels dos integrants de la comunitat de béns, ja que, de conformitat amb la legislació aplicable, aquests han d'actuar de forma mancomunada.
  
Quant al fons de l'assumpte, les al·legacions contingudes en el recurs plantejat no desvirtuen els fets ni els fonaments de dret de la resolució recorreguda, pels motius ja exposats en la mateixa resolució, als quals es fa expressa remissió en el present, en particular, el fet que la superfície ocupada per taules, cadires i un expositor excedeix de l'autoritzada a la comunitat de béns integrada pel senyor Fernando i pel senyor Juan Carlos González Muñoz, i que s'ha requerit en diverses ocasions els interessat perquè alliberen la dita superfície, sense haver sigut atés tal requeriment. Tampoc no es pot al·legar el desconeixement d'estar cometent una infracció, argument que sembla desprendre's de la manifestació sobre la falta d'advertiment d'estar cometent una irregularitat, ja que del contingut de les autoritzacions atorgades (16.9.1996 i 7.9.2000), es desprén clarament allò que està permés, fins i tot es prohibeix expressament en la segona els tancaments laterals, i s'indica, també de manera expressa, que els expositors s'hauran de col·locar en l'interior de la superfície autoritzada.
  
Respecte a la quantia de la sanció proposada, aquesta es considera apropiada, ja que a la infracció de què es tracta correspon una sanció de fins a deu milions de pessetes, i en la resolució de l'expedient ja es va minorar la quantia inicialment proposada.
  
La falta de notificació de la proposta de resolució en termini només és imputable als interessats, ja que es va adreçar al mateix domicili on, tant anteriorment com posterior, s'han rebut les altres notificacions, i han sigut tornades pel Servei de Correus amb la indicació d'absent.
  
En virtut d'allò que s'ha exposat, a judici del proponent, hi escau:
  
No admetre, per extemporani, el recurs d'alçada interposat pel senyor Fernando González Muñoz, contra la Resolució del director del Centre de Desenvolupament Marítim, de 25 d'abril de 2001, per la qual es declara responsable a la comunitat de béns Centro Canadá en concepte d'autor de la infracció tipificada en l'article 114.2.d) de la Llei de Ports, que consisteix en la instal·lació de taules i cadires en zona de domini públic portuari i en la col·locació d'expositor sense autorització administrativa, i se li imposa una sanció de 2.324.600 PTA (13.971,13 euros) i se li ordena la restitució de les coses al seu estat anterior, i confirmar aquesta com a ajustada a dret.